Document ID: 31991L0659

KOMISSION DIREKTIIVI,
annettu 3 päivänä joulukuuta 1991,
tiettyjen vaarallisten aineiden ja valmisteiden (asbesti) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY liitteen I mukauttamisesta tekniikan kehitykseen (91/659/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annetun neuvoston direktiivin 76/769/ETY(1), sellaisena kuin se on viimeksi muutettuna direktiivillä 91/339/ETY(2), ja erityisesti sen 2 artiklan a alakohdan, joka on saatettu voimaan direktiivillä 89/678/ETY(3),
sekä katsoo, että
asbestin ja jopa sitä sisältävien tuotteiden käyttö voi kuitujen vapautuessa aiheuttaa asbestoosia, mesotelioomaa ja keuhkosyöpää; näiden aineiden markkinoille saattaminen ja käyttö on sen vuoksi rajoitettava mahdollisimman tiukasti,
neuvoston direktiivissä 85/478/ETY(4), jolla muutetaan viidennen kerran direktiiviä 76/769/ETY, kielletään kolmea poikkeusta lukuun ottamatta krokidoliitin ja sitä sisältävien tuotteiden markkinoille saattaminen ja käyttö; samassa direktiivissä vahvistetaan säännöksiä kaikkien asbestikuituja sisältävien tuotteiden merkinnöistä,
neuvoston direktiivissä 85/610/ETY(5), jolla muutetaan seitsemännen kerran direktiiviä 76/769/ETY, säädetään, että asbestikuitujen markkinoille saattaminen ja käyttö on kielletty leluissa, sumuttamalla käytettäväksi tarkoitetuissa materiaaleissa ja valmisteissa, tuotteissa, joita myydään jauheena vähittäiskaupassa, tupakointituotteissa, katalyyttisuodattimissa, maaleissa ja lakoissa,
asbestin markkinoille saattamisen ja käytön entistä parempi valvonta on tarpeen ihmisten terveyden suojelemiseksi etenkin, kun joitakin käyttötarkoituksia varten on olemassa vaara-analyysin perusteella vaarattomampina pidettyjä korvaavia tuotteita,
erittäin tehokas keino suojella ihmisten terveyttä ja ympäristöä on kieltää tiettyjen kuitujen käyttö, jotka eräiden tieteellisten lähteiden mukaan ovat erityisen vaarallisia, kuten amfiboliasbesti; käytännön syistä tätä kieltoa ei voi tällä hetkellä ulottaa koskemaan mineraalien ja hiekan kaltaisia luonnonmateriaaleja, jotka sisältävät asbestikuituja epäpuhtauksina,
kuitujen kiinteystesti, joka antaa mahdollisuuden arvioida tiettyjen asbestipohjaisten tuotteiden vaarat, ei ole vielä kovin yleinen; on kuitenkin syytä suosia tuotteita, jotka ovat vähemmän vaarallisia ihmiselle ja hänen ympäristölleen,
neuvoston direktiivillä 91/382/ETY(6) on muutettu työntekijöiden suojelemisesta vaaroilta, jotka liittyvät asbestialtistukseen työssä (toinen direktiivin 80/1107/ETY 8 artiklassa tarkoitettu erityisdirektiivi) annettua direktiiviä 83/477/ETY, ja
tämän direktiivin säännökset ovat vaarallisten aineiden ja valmisteiden kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Mukautetaan tekniikan kehitykseen direktiivin 76/769/ETY liite I tämän direktiivin liitteen mukaisesti.
2 artikla
1 Jäsenvaltioiden on 1 päivään tammikuuta 1993 mennessä annettava ja julkaistava tämän direktiivin noudattamisen edellyttämät säännökset ja ilmoitettava tästä komissiolle viipymättä. Jäsenvaltioiden on sovellettava näitä säännöksiä viimeistään 1 päivästä heinäkuuta 1993.
Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.
2 Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle viimeistään 18 kuukauden kuluttua niiden antamisesta.
3 artikla
Tämä direktiivi on osoitettu kaikille jäsenvaltioille.
Tehty Brysselissä 3 päivänä joulukuuta 1991.

Labels: 14
20
0
3
15